Kopêrasi punika badhe anjalari indhaking kacêkapan, sagêd anjalari nglêmpaking bôndha wontên ing Indiya ngriki. Wasana kangge kamajênganipun tuking pangasilan, tanah Indiya saya lami saya suda anggènipun gumantung saking bandhanipun tiyang mônca, dados sabên taun bôndha ingkang mêdal dhatêng nagari mônca saya suda. Manawi anggènipun ambudidaya ngêdêgakên kopêrasi ingkang agêng punika sagêd kalêksanan, lajêng nyata bilih bôngsa tiyang siti sagêd mitulungi sarta mrentah piyambak. Kajawi punika, bôngsa Wlandi ingkang samangke dèrèng purun ngulungakên panguwaos mrentah piyambak, dening kuwatos badhe lêpat panindakipun, têmtu badhe sami mangayubagya kajêng kita wau.